Neuvoston säädös, annettu 5 päivänä kesäkuuta 2003, Europolin tietojen salassapitosuojaa koskevista säännöistä 3 päivänä marraskuuta 1998 annetun neuvoston säädöksen muuttamisesta



Virallinen lehti nro C 152 , 28/06/2003 s. 0001 - 0002



Neuvoston säädös, annettu 5 päivänä kesäkuuta 2003, Europolin tietojen salassapitosuojaa koskevista säännöistä 3 päivänä marraskuuta 1998 annetun neuvoston säädöksen muuttamisesta (2003/C 152/01) EUROOPAN UNIONIN NEUVOSTO, joka ottaa huomioon Euroopan poliisiviraston perustamisesta tehdyn yleissopimuksen (Europol-yleissopimus)(1) ja erityisesti sen 31 artiklan 1 kohdan, ottaa huomioon Tanskan kuningaskunnan aloitteen(2), ottaa huomioon Euroopan parlamentin lausunnon(3), ottaa huomioon Europolin hallintoneuvoston laatiman ehdotuksen, sekä katsoo seuraavaa: (1) Europolissa sovellettavat turvaluokat olisi sovellettavien turvatoimien osalta saatava mahdollisimman yhdenmukaisiksi Euroopan unionin toimielimissä nykyään sovellettavien luokkien ja olemassa olevien kansainvälisten standardien kanssa. (2) Neuvoston on yksimielisesti annettava asianmukaiset sellaisten tietojen salassapitosuojaa koskevat säännöt, jotka Europol-yleissopimuksen mukaisesti kerätään Europoliin tai joita vaihdetaan Europolin puitteissa, ON ANTANUT TÄMÄN SÄÄDÖKSEN: 1 artikla Muutetaan Europolin tietojen salassapitosuojaa koskevista säännöistä 3 päivänä marraskuuta 1998 annettua neuvoston säädöstä(4) seuraavasti: 1. Korvataan 1 artiklan g alakohta seuraavasti: "g) 'turvaluokalla' turvallisuustasomerkintää, joka 8 artiklassa mainitulla tavalla annetaan Europolin käsittelemälle tai sen välityksellä käsitellylle asiakirjalle;" 2. Korvataan 8 artiklan 1 kohdan viimeinen virke seuraavasti:"Perussuojatasolle luokitellut tiedot tai tiedot, joille ei ole annettu turvaluokkaa, varustetaan merkinnällä 'Europol Unclassified - not for public dissemination (ei Europol-luokitusta - ei julkiseen levitykseen)'." 3. Korvataan 8 artiklan 4 kohta seuraavasti: "4. Europolin turvaluokat nimetään seuraavasti: 'Europol Restricted' (Europol - rajoitettu jakelu): Tätä turvaluokkaa sovelletaan sellaiseen tietoon ja aineistoon, jonka luvaton ilmitulo saattaisi olla epäedullista Europolin tai yhden tai useamman jäsenvaltion etujen kannalta. 'Europol Confidential' (Europol - luottamuksellinen): Tätä turvaluokkaa sovelletaan sellaiseen tietoon ja aineistoon, jonka luvaton ilmitulo saattaisi haitata Europolin tai yhden tai useamman jäsenvaltion olennaisia etuja. 'Europol Secret' (Europol - salainen): Tätä turvaluokkaa sovelletaan vain sellaiseen tietoon ja aineistoon, jonka luvaton ilmitulo saattaisi vahingoittaa vakavasti Europolin tai yhden tai useamman jäsenvaltion olennaisia etuja. 'Europol Top Secret' (Europol - erittäin salainen): Tätä turvaluokkaa sovelletaan vain sellaiseen tietoon ja aineistoon, jonka luvaton ilmitulo saattaisi vahingoittaa poikkeuksellisen vakavasti Europolin tai yhden tai useamman jäsenvaltion olennaisia etuja. Kukin Europolin turvaluokka liittyy tiettyyn Europolissa sovellettavaan turvatoimikokonaisuuteen. Eri turvatoimikokonaisuuksien mukainen suoja on eritasoista tietojen sisällöstä riippuen ja ottaen huomioon, että luvaton pääsy tietoihin tai niiden luvaton levittäminen tai käyttö saattaisivat haitata Europolin tai jäsenvaltioiden etuja. Eri tasoisilla suojamerkinnöillä merkittyjä tietoja kerättäessä sovelletaan vähintään korkeimpaan turvaluokkaan luokitellun tiedon suojaukseen käytettyä tasoa. Tietokokonaisuudelle voidaan kuitenkin antaa korkeampi suojataso kuin sen yksittäisille osille. Suojattavaksi merkittyjen asiakirjojen käännökset on suojattava samoin kuin alkuperäiset asiakirjat." 4. Korvataan 8 artiklan 5 kohta seuraavasti: "5. Turvatoimikokonaisuudet koostuvat erilaisista turvaohjekirjassa esitetyistä teknisistä, järjestelyihin liittyvistä tai hallinnollisista toimenpiteistä." 5. Korvataan 9 artiklan 2 kohta seuraavasti: "2. Turvaluokkaa valitessaan jäsenvaltiot ottavat huomioon, miten kyseiset tiedot on luokiteltu niiden kansallisten säännösten mukaisesti, Europolin asianmukaisen toiminnan edellyttämän operationaalisen joustavuuden sekä vaatimuksen, että lain noudattamisen valvontaa koskevien tietojen turvaluokittelun olisi oltava poikkeus ja, jos sellaista tietoa on turvaluokiteltava, että sille on annettava alin mahdollinen luokka." 6. Korvataan 11 artiklan 3 kohdassa ilmaisu "tasolla 1 tai 2" ilmaisulla "turvaluokan 'Europol Restricted' tai 'Europol Confidential' tasolla". 7. Korvataan Europolin tietojen salassapitosuojaa koskevista säännöistä annetussa neuvoston säädöksessä kauttaaltaan ilmaisu "turvallisuustaso" ilmaisulla "turvaluokka" ja ilmaisu "turvallisuustasot" ilmaisulla "turvaluokat". 2 artikla Tämä säädös tulee voimaan 1 päivänä heinäkuuta 2003. 3 artikla Tämä säädös julkaistaan Euroopan unionin virallisessa lehdessä. Tehty Luxemburgissa 5 päivänä kesäkuuta 2003. Neuvoston puolesta Puheenjohtaja M. Chrisochoïdis (1) EYVL C 316, 27.11.1995, s. 2, yleissopimus sellaisena kuin se on viimeksi muutettuna 28 päivänä marraskuuta 2002 tehdyllä pöytäkirjalla (EYVL C 312, 16.12.2002, s. 2). (2) EYVL C 286, 22.11.2002, s. 19. (3) Lausunto annettu 9. huhtikuuta 2003 (ei vielä julkaistu virallisessa lehdessä). (4) EYVL C 26, 30.1.1999, s. 10.